Is‐Sibt, 31 ta' Marzu 2018: Sibt il‐Għid, fit‐8:00 p.m., Monsinjur Arċisqof mexxa l‐liturġija tal‐Vġili tal‐Għid li nkludiet il-Magħmudija tal-adulti, fil‐Konkatidral ta' San Ġwann, il‐Belt Valletta. L-omelija tal-Arċisqof Charles J. Scicluna – Fil-Konkatidral ta' San Ġwann, il-Belt Valletta "Daħlu fil-qabar, u raw żagħżugħ bilqiegħda n-naħa tal-lemin, liebes libsa bajda" (Mk 16, 5). In-nisa twajba: Marija ta' Magdala, Marija omm Ġakbu u Salomi, ma kinux qed jistennew din il-laqgħa ma' raġel żagħżugħ. Hekk kif sebaħ l-ewwel jum tal-ġimgħa, wara li kien għadda Sibt il-Għid, kienu qed jistennew li jaraw qabar b'ġebla kbira tgħattih u kellhom din il-problema: 'Min se jgerrbilna l-ġebla mid-daħla tal-qabar?' (v. 3). U fil-qabar ippretendew li jsibu katavru; kienu xtraw xi fwejjaħ biex ikunu jistgħu jidilku l-ġisem mejjet ta' Ġesù Ma kinux ippreparati li meta jidħlu fil-qabar jiltaqgħu ma' żagħżugħ liebes libsa bajda. Bir-raġun inħasdu! Bħalma taħsadna r-realtà tal-irxoxt tal-Mulej, iżjed ma naħsbu dwarha. Dan huwa avveniment li ġara tassew. Aħna nemmnu fih għaliex m'aħniex xhieda diretti tiegħu; it-twemmin fih jgħaddi minn ġenerazzjoni għall-oħra ta' Nsara. It-twemmin f'dan l-avveniment, f'dan il-mument storiku, jagħmel minna dak li aħna, jagħti s-sinifikat tat-twemmin tagħna f'Ġesù ta' Nazaret, Sultan tal-Lhud. L-Appostlu Missierna jgħidilna ċar u tond: "Jekk Kristu ma qamx mill-imwiet, fiergħa hi l-predikazzjoni tagħna, u fiergħa wkoll il-fidi tagħkom" (1Kor:15:14), ħela ta' żmien u battikati għalxejn. Imma li tkun Nisrani u li tinkedd biex tkun u għaliex tkun Nisrani, jagħmel sens fl-isfond tar-rebħa ta' Ġesù. Mhijiex rebħa li tumilja lill-għedewwa tiegħu. Ix-xhieda jaraw qabar vojt u min ma riedx jemmen kellu kull opportunità jivvinta alternattiva oħra għall-qabar vojt. Imma llum nixtieq li nieqaf fuq dan iż-żagħżugħ, fuq dan ir-raġel "żagħżugħ bilqiegħda n-naħa tal-lemin, liebes libsa bajda". Huwa żagħżugħ għax illum tiġġedded iż-żgħożija tal-Knisja; huwa żagħżugħ għaliex il-messaġġ tal-irxoxt tal-Mulej iġedded l-univers, jagħti iż-żgħożija fejn hemm il-qedem, l-għajja u d-depressjoni u jimliena bl-entużjażmu, bil-kompassjoni, bil-ġenerożità tant naturali għaż-żgħażagħ. Żagħżugħ kalm, "bilqiegħda n-naħa tal-lemin". Mhuwiex f'attakk ta' paniku dan iż-żagħżugħ; huwa messaġġier ta' aħbar tajba "liebes libsa bajda". Dik il-libsa bajda li tfakkarna fit-trasfigurazzjoni tal-Mulej meta fuq il-muntanja qaddisa quddiem it-tliet xhieda: "Wiċċu sar abjad bħax-xemx, ilbiesu saru bojod bħas-silġ" (ara Mt 17, 2). Tfakkarna fil-libsa bajda li ħadna fil-Magħmudija. Aħna llum nifirħu b'dawn l-Insara ġodda li ġejjin mill-erba' rkejjen tad-dinja, minn kulturi differenti — uħud minnhom diġà jitkellmu bil-Malti wkoll — imma llum jitkellmu l-istess lingwa tal-fidi tagħna. Illum jiċħdu lix-xitan u jilqgħu lil Ġesù fil-ħajja tagħhom, jilqgħu lil Alla li huwa l-Missier, l-Iben u l-Ispirtu s-Santu, u jsiru membri tal-Knisja qaddisa tiegħu. Aħna lkoll li ħafna drabi jkollna nostalġija għall-qabar mimli bit-taħsir ta' din id-dinja, jkollna nostalġija għad-dipendenzi tagħna, għad-dnubiet tagħna. Kif kantajna fl-Exultet: imsejħin li nersqu lejn il-qdusija, ninfatmu mid-dnub u nilbsu mill-ġdid il-libsa bajda tal-Magħmudija. Aħna magħhom inġeddu ċ-ċaħda ta' dak kollu li hu ħażin, ta' dak kollu li hu korrott, ta' dak kollu li hu mħassar, u nġeddu l-fidi tagħna fil-qawwa tal-imħabba, fil-maħfra, fir-rikonċiljazzjoni, inġeddu l-fidi tagħna fil-Missier, fl-Iben u fl-Ispirtu s-Santu. "Morru għidu lid-dixxipli tiegħu, u lil Pietru, li hu sejjer fil-Galilija qabilhom: tarawh hemmhekk kif kien qalilkom" (Mt 16, 7). Aħna llum ningħaqdu ma' Pietru, aħna u nfittxu biex nilmħu lil Ġesù, niltaqgħu miegħu, nisimgħu l-kelma tiegpħu. Aħna llum nifirħu li aħna parti minn familja kbira, familja verament Kattolika, universali. L-ebda Nisrani qatt ma jista' jħossu waħdu jew abbandunat għax il-familja tagħna hija kbira u ħallihom iħabbtu l-ħalel, għax il-Mulej wegħdna li s-setgħat tal-infern ma jegħlbux il-komunità tagħna. Il-Knisja tiegħu hi mibnija fuq il-blata li hi Pietru. "Morru għidu lid-dixxipli tiegħu u lil Pietru li l-Mulej sejjer il-Galilija qabilhom". Il-Galilija ġġib in-nostalġija tal-ewwel sejħa: iġġib in-nostalġija tal-fejqan tat-tifla ta' Ġajru, tat-trasfigurazzjoni. Il-Galilija hija l-Galilija tal-ġnus. Hemmhekk il-Mulej jiltaqa' magħna. Illum il-ġnus fil-katekumeni għeżież tagħna ġew hawnhekk jitolbu l-Magħmudija, nilqghuhom u nifirħulhom. Arċisqof ta' Malta Il-Qari tal-Quddiesa: Qari I: Ġen 1, 1 – 2, 2 Qari II: Ġen 22,1-18 Qari III: Eż 14, 15 – 15,1 Salm: Eż 15, 1-2.3-4.5-6.17-18 Salm: Is 12, 2-3.4bċd. 5-6 Qari VII: Eżek 36, 16-17a.18-28 Evanġelju: Mk 16, 1-7
L-Arċisqof f'Sibt il-Għid: "Illum tiġġedded iż-żgħożija tal-Knisja"